## Obavijest o Oglasu za prijam u službu- referent 3-administrativni referent pisarnice

Pročelnica Upravnog odjela za upravne, imovinsko pravne i opće poslove objavila je Oglas za prijam u službu na određeno vrijeme na radno mjesto referent 3 - administrativni referent pisarnice (1 izvršitelj/ica) radi zamjene duže vrijeme odsutne službenice uz obvezni probni rad u trajanju od dva mjeseca ( 1 izvršitelj/ica). Oglas je objavljen dana 04. kolovoza 2025. godine na Internet stranici Hrvatskog zavoda za zapošljavanje.

Rok za dostavu prijava na Oglas ističe s danom 12. kolovoza 2025. godine.

više

Na Oglas (u daljnjem tekstu: oglas) mogu se ravnopravno prijaviti osobe oba spola, a izrazi koji se koriste u ovom oglasu za osobe u muškom rodu uporabljene su neutralno i odnose se na osobe obaju spolova.

Potrebno stručno znanje:

- srednja stručna sprema društvenog smjera

- najmanje jedna godina radnog iskustva na odgovarajućim poslovima,

- položen državni ispit,

- poznavanje rada na računalu.

Na oglas se mogu prijaviti i kandidati koji nemaju položen državni ispit.

Osnovnu brutto plaću sačinjava umnožak koeficijenta radnog mjesta referenta 3 (2,25) i osnovice koja iznosi 450,00 EUR.

**Opis poslova:**

Obavlja poslove preuzimanja, otpreme i razvrstavanja službenih pošiljki.

Obavlja klasifikaciju primljenih dokumenata.

Obavlja poslove na primitku, prijepisu, otpremi pošte i drugih pismena.

Upisuje, razvrstava i raznosi poštu po odjelima.

Razvodi predmete za arhivu i obavlja poslove organiziranja, čuvanja, zaštite i izlučivanja arhivske građe Grada Siska.

Svakodnevno komunicira sa službenicima upravnih tijela i strankama te obavlja i ostale poslove po nalogu pročelnika Odjela, pomoćnika pročelnika, voditelja Odsjeka i voditelja Pododsjeka.

Kandidati moraju ispunjavati i opće uvjete za prijam u službu propisane člankom 12. ZSNLP(R)S-a. U službu ne može biti primljena osoba za čiji prijam postoje zapreke iz članaka 15. i 16. ZSNLP(R)S-a.

Uz prijavu na oglas kandidati su dužni priložiti:

– životopis,

– dokaz o hrvatskom državljanstvu (presliku osobne iskaznice, putovnice ili domovnice),

– dokaz o stručnoj spremi (presliku svjedodžbe),

– presliku uvjerenja o položenom državnom ispitu (ako ga je kandidat položio),

– dokaz o ukupnom radnom iskustvu i radnom iskustvu na odgovarajućim poslovima u trajanju od najmanje jedne godine (potrebno je dostaviti dokumente navedene u točki a) i b) ili c):

a) elektronički zapis (u slučaju da je osiguranik podnio zahtjev u elektroničkom obliku preko korisničkih stranica Hrvatskoga zavoda za mirovinsko osiguranje), odnosno potvrda o podacima evidentiranim u matičnoj evidenciji Hrvatskoga zavoda za mirovinsko osiguranje koju Zavod na osobno traženje osiguranika izdaje na šalterima područnih službi/ureda Hrvatskoga zavoda za mirovinsko osiguranje,

b) presliku ugovora o radu ili rješenja o rasporedu ili potvrdu poslodavca (koja mora sadržavati vrstu poslova koju je obavljao i vremenska razdoblja u kojem je kandidat obavljao navedene poslove) ili

c) drugi odgovarajući dokaz o radnom iskustvu i radnom iskustvu na odgovarajućim poslovima u trajanju od najmanje jedne godine.

Kandidat koji bude izabran dužan je žurno dostaviti uvjerenje nadležnog suda koje nije starije od tri mjeseca, da se protiv njega ne vodi kazneni postupak i uvjerenje o zdravstvenoj sposobnosti za obavljanje poslova radnog mjesta te dostaviti na uvid izvornike dokaza o ispunjavanju formalnih uvjeta iz oglasa, čije su preslike priložene uz prijavu na oglas. Nedostavljanje traženih isprava smatra se odustankom od prijma u službu. Na zahtjev izabranog kandidata može se produžiti rok za dostavu navedenih isprava iz opravdanih razloga.

Troškove izdavanja uvjerenja o zdravstvenoj sposobnosti snosi Grad Sisak. Iznimno, u slučaju odustanka kandidata od prijma u službu, kandidat sam snosi troškove izdavanja uvjerenja o zdravstvenoj sposobnosti.

Nakon izbora kandidata, a prije donošenja rješenja o prijmu u službu za izabranog kandidata Upravni odjel za upravne, imovinsko pravne i opće poslove provjerit će po službenoj dužnosti postoji li zapreka za prijam u službu zbog pravomoćne osuđivanosti izabranog kandidata za kazneno djelo iz članka 15. ZSNLP(R)S-a te zapreke iz članka 16. ZSNLP(R)S-a.

Kandidat koji ima pravo prednosti kod prijma u službu prema posebnom zakonu, dužan je u prijavi na oglas pozvati se na to pravo i ima prednost u odnosu na ostale kandidate samo pod jednakim uvjetima. Kandidat koji se u prijavi pozove na to pravo obvezan je priložiti odgovarajuće isprave kao dokaz o statusu te druge dokaze sukladno posebnom zakonu kojim je određeno to pravo.

Kandidat koji se poziva  na  pravo prednosti pri zapošljavanju u skladu s člankom 101. Zakona o hrvatskim braniteljima iz Domovinskog rata i članovima njihovih obitelji („Narodne novine“, br. 121/17, 98/19, 84/21 i 156/23), dužan je, osim dokaza o ispunjavanju traženih uvjeta oglasa, dostaviti i dokaze iz članka 103. Zakona o hrvatskim braniteljima iz Domovinskog rata i članovima njihovih obitelji. Dokazi potrebni za ostvarivanje prava prednosti pri zapošljavanju objavljeni su na sljedećoj poveznici: <https://branitelji.gov.hr/zaposljavanje-u-drzavnoj-sluzbi/843>

Kandidat koji se poziva na pravo prednosti pri zapošljavanju u skladu s člankom 47. Zakona o civilnim stradalnicima iz Domovinskog rata („Narodne novine“, br. 84/21), dužan je, osim dokaza o ispunjavanju traženih uvjeta oglasa, dostaviti i dokaze iz članka 49. Zakona o civilnim stradalnicima iz Domovinskog rata. Dokazi potrebni za ostvarivanje prava prednosti pri zapošljavanju objavljeni su na sljedećoj poveznici:  <https://branitelji.gov.hr/zaposljavanje-u-drzavnoj-sluzbi/843>

Kandidat koji se poziva na pravo prednosti pri zapošljavanju na temelju Zakona o profesionalnoj rehabilitaciji i zapošljavanju osoba s invaliditetom („Narodne novine“, br. 157/13, 152/14, 39/8 i 32/20), dužan je, osim dokaza o ispunjavanju traženih uvjeta oglasa, dostaviti i dokaz o invaliditetu (javnu ispravu o invaliditetu na temelju koje se osoba može upisati u očevidnik zaposlenih osoba s invaliditetom) te akt iz kojeg je vidljivo na koji je način prestao radni odnos kod posljednjeg poslodavca (rješenje, ugovor, sporazum i sl.).

Urednom prijavom smatra se prijava koja sadrži sve podatke i priloge navedene u oglasu.

Osoba koja nije podnijela pravodobnu i urednu prijavu ili ne ispunjava formalne uvjete iz oglasa, ne smatra se kandidatom prijavljenim na oglas, te se njena prijava neće razmatrati o čemu će biti pisanim putem obaviještena.

Za kandidate prijavljene na oglas provest će se pisano testiranje, provjera znanja na računalu i intervju radi provjere znanja i sposobnosti bitnih za obavljanje poslova radnog mjesta referent 3 - administrativni referent pisarnice.

Ako kandidat ne pristupi prethodnoj provjeri znanja, smatra se da je povukao prijavu na oglas.

Prijave s prilozima dostavljaju se na adresu: Grad Sisak, Rimska 26, 44000 Sisak ili osobno u pisarnicu Grada Siska s obveznom naznakom: ”Prijava na oglas za prijam u službu – referent 3 - administrativni referent pisarnice“.

Kandidati će o rezultatima oglasa biti obaviješteni u zakonskom roku.

**Prethodna provjera znanja i sposobnosti kandidata** obuhvaća pisano testiranje, provjeru poznavanja rada na računalu i intervju, radi provjere znanja i sposobnosti bitnih za obavljanje poslova radnog mjesta za koje se primaju.

Na intervju mogu pristupiti kandidati koji ostvare najmanje 50% od ukupnog broja bodova na pisanom testiranju i provjeri znanja rada na računalu.

Kandidati su obvezni pristupiti prethodnoj provjeri znanja i sposobnosti. Ako kandidat ne pristupi testiranju smatra se da je povukao prijavu na oglas.

Vrijeme održavanja prethodne provjere znanja i sposobnosti kandidata koji ispunjavaju uvjete iz oglasa bit će objavljeno na web stranici Grada Siska ([www.sisak.hr](http://www.sisak.hr)) i na oglasnoj ploči Grada Siska, najkasnije pet dana prije održavanja provjere.

**Pravni i drugi izvori za pripremanje kandidata za testiranje:**

1. Uredba o uredskom poslovanju („Narodne novine“, br. 75/21)
2. Statut Grada Siska („Službeni glasnik Sisačko-moslavačke županije“, br. 12/09, 16/10, 9/11, 18/12, 4/13, 6/13-pročišćeni tekst, 14/14, 9/15, 10/16, 6/18, 18/18-pročišćeni tekst, 4/20, 8/21 i „Službeni glasnik Grada Siska“ broj 4/23) – glava I, glava II i glava III
3. Zakon o općem upravnom postupku („Narodne novine“, br. 47/09 i 110/21) – glava IV - podnesci i glava V - rokovi